Lene Espersen (KF), 2010-10-27:
Nej, men jeg vil sige til hr. John Dyrby Paulsen, at for så vidt angår det udtryk, er det mit eget udtryk.
Det er ikke et udtryk, der kommer fra andre, og det er da bestemt heller ikke på nogen som helst måde portrætteret sådan i Berlingske Tidendes artikel.
Tværtimod, vil jeg sige, har NATO's generalsekretær senest udtalt: Oprørerne er under pres; der er større pres end nogen sinde før i Afghanistan. Målet for i år var at genvinde momentum. Det momentum har vi nu.
Den amerikanske forsvarsminister har den 14. oktober i Bruxelles udtalt: Vores oplysninger siger, at flere og flere Talebankrigere nu forlader slagmarken til fordel for reintegration i det civile liv.
Så faktisk er bekræftelsen den, at der er to overordnede tendenser.
I det omfang at ISAF har fået tilført flere styrker og nu lægger presset på oprørsstyrkerne, har det den effekt, at ISAF-styrkerne får bedre kontrol over flere områder, og at Talebankrigerne kommer under pres og mister herredømmet og magten over flere områder.
Det gør så, at Taleban kæmper endnu mere indædt, fordi de mister de områder, de tidligere har haft kontrol over.
Og det synes jeg viser, at den strategi, der er lagt for Afghanistan, er den rigtige strategi.
Nej, jeg synes, det er en fuldstændig forfejlet måde at gengive det, jeg har sagt i det store interview, jeg gav til Berlingske Tidende i slutningen af august måned, på.
I forhold til den nuværende situation i Afghanistan er der ingen tvivl om, at det større antal ISAF-soldater ikke mindst som resultat af de mange ekstra amerikanske soldater lægger et markant øget militært pres på oprørerne, og det gælder også Taleban.
NATO's militære operationer har vendt Talebans momentum i flere centrale områder, bl.a. i Helmand- og Kandaharprovinserne, som er Talebans højborge og sikre tilflugtssteder.
Derfor er det ikke overraskende, at oprørerne kæmper imod.
Stigningen i antallet af angreb gennemført af oprørerne i Helmand- og Kandaharprovinserne skal netop ses i sammenhæng med et intensiveret pres.
Det så vi også i deres håndtering af parlamentsvalget, og målet er jo, at ISAF-enhederne efterhånden kan indtage en mere tilbagetrukket og støttende rolle.
Vi gør fremskridt, men vi er langt fra at nå til mål endnu, og det er meget væsentligt for mig at få understreget, at den udlægning, som ordførere og andre har forsøgt at give i pressen af, at jeg ligesom skulle have givet udtryk for, at Afghanistan nu snart er vundet, at det her nu snart er overstået, bestemt ikke er en udlægning, jeg selv kan skrive under på.
Der forestår en lang, lang og sej proces, men den strategi, som ISAF har lagt for at lægge pres på Taleban, mener jeg er den rigtige strategi, for at der kan komme større sikkerhed og tryghed i Afghanistan.
Jeg vil gerne sige til hr. John Dyrby Paulsen, at det for det første ikke var Christian Brøndum, men Jesper Thobo-Carlsen, der skrev artiklen, og den byggede sådan set på en række meningsmålinger, der havde været.
Den seneste måling fra Danmarks Radio viste, at der var en faldende opbakning til tilstedeværelsen i Afghanistan.
Der sagde jeg meget klart i det interview, jeg gav, at i takt med at Taleban bliver presset, kæmper de også mere intensivt for ikke at tabe kampen om Afghanistan.
Det er bl.a. også derfor, vi har oplevet meget blodige tab på de allieredes side, og det er en meget vanskelig situation, vi står i.
Men bl.a. det, at der er blevet tilført flere styrker, har jo medført, at det også er lykkedes at drive Taleban tilbage i nogle områder.
Med hensyn til citater vil jeg sige, at der jo er mange citater, man kan begynde at komme med.
General Petraeus
, for nu at tage ham, som hr. John Dyrby Paulsen henviser til, har i et BBC-interview i august sagt, at den styrke, som Taleban har etableret i løbet af de seneste år, er drevet tilbage i mange områder og vil blive det i andre områder, og det vil så medføre hårdere kampe.
Altså, i takt med at det er lykkedes for de allierede styrker at drive Taleban tilbage, er det selvfølgelig klart, at de forsøger at genvinde et momentum.
NATO's generalsekretær er også kommet med flere udtalelser, og dem kommer jeg også meget gerne med, hvis det, man ønsker, er flere citater, der bekræfter den tendens.